ET Euroopa Liidu Teataja C 164/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 164/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PIACENTINU ENNESE”

EÜ nr: IT-PDO-0005-0646-25.09.2007

KGT ( ) KPN ( X )

1. Nimetus:

„Piacentinu Ennese”

2. Liikmesriik või kolmas riik:

Itaalia

3. Põllumajandustoote või toiduaine kirjeldus:

3.1. Toote liik:

Klass 1.3. Juust

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega „Piacentinu Ennese” tähistatakse tihke pressitud massiga juustu, mis on valmistatud lamba täispiimast, millel on looduslikust fermentatsioonist tulenev happelisus ja mida saadakse Sitsiilia autohtoonsetelt Comisana, Pinzirita ja Valle del Belice tõugu lammastelt (või nende tõugude ristanditelt). Tarbimisse andmise hetkel on kõnealusel juustul järgmised omadused: kuju: silindriline, kergelt kumera või peaaegu sirge, tasase või kergelt nõgusa põhjaga; mõõtmed: vähemalt 14 cm, maksimaalselt 15 cm, läbimõõt 20–21 cm, kõnealuste mõõtmetega juustud saadakse pilliroost korvi abil; kaal: 3,5 kuni 4,5 kg; väliskihi välimus: koorik on selles sisalduva safrani tõttu vähem või rohkem intensiivset kollast värvi ja sellel on näha korvi poolt sissepressitud jäljed, koorik võib olla kaetud õliga või paksu õlikihiga, mille paksus on maksimaalselt 5 mm; sisu: vähem või rohkem intensiivset kollast värvi juustumass, võimalikud mõned tühemikud, sile ja mittegranuleeritud konsistents; eksudatsioon: vähene või puudub. Juustul on järgmised organoleptilised omadused: kerge, mõningase safrani lõhnaga aroom; vaevu tuntav soolasus, esimeste laagerdumiskuude järel kergelt terav maitse, mis hiljem muutub intensiivsemaks. Keemilised omadused on järgmised: rasvasisaldus vähemalt 40 % kuivainest, valke vähemalt 35 % kuivainest, keedusoola (NaCl) 5 % kuivainest, pH vahemikus 4,80 kuni 5,70. „Piacentinu Ennese” laagerdumine alates valmistamisest kestab vähemalt 60 päeva. Laagerdumine peab toimuma jahedas ruumis, millel on väikesed õhutusavad mõõduka ventilatsiooni jaoks, või kontrollitud tingimustega laos, kus õhutemperatuur on vahemikus 8–10 °C ja suhteline õhuniiskus 70–80 %.

3.3. Tooraine (töödeldud toodete puhul):

Piim: lamba täispiim, millel on looduslikust fermentatsioonist tulenev happelisus (pH 6,5–6,8) ja mis pärineb Sitsiilia autohtoonset Comisana, Pinzirita või Valle del Belice tõugu lammastelt (või nende tõugude ristanditelt), keda kasvatatakse tootmispiirkonnas.

Laap: tainjas, pärineb tootmispiirkonnas kasvatatud lamba- või kitsetalledest.

Safran (Crocus sativus): toodetud tootmispiirkonnas. Safran on Sitsiilia loodusliku keskkonnaga väga hästi kohandunud kultuurtaim. Enna piirkonna tavapärased keskkonnatingimused on soodsad kvaliteetsafrani tootmiseks, sellest annavad tunnistust safrani suur krotsiini- ja pikrokrotsiinisisaldus, mille alusel osutus võimalikuks registreerida Enna safran I ja II kvaliteediklassi kuuluva safranina. Lisaks sellele muudavad kõnealused lõhnaained lõpptoote lõhnabuketi intensiivsemaks ja iseloomulikumaks.

Must pipar (Piper nigrum): „Piacentinu Ennese” juustule lisatakse musta pipra teri. Musta pipra teri töödeldakse enne juustule lisamist mõne sekundi kestel kuuma veega (temperatuuril üle 80 °C).

Keedusool (NaCl): kasutatakse jämedat soola. „Piacentinu Ennese” valmistamiseks kasutatav sool peab olema täiesti valge.

3.4. Sööt (üksnes loomse päritoluga toodete puhul):

Lammaste sööt hõlmab looduslikelt heinamaadelt pärinevaid ja/või piiratud tootmisalal valminud värskeid rohttaimi, heina ja õlgi ning samuti põhku ja teisi taimekasvatuse kõrvalprodukte: bengali viigipuu kladoode, õlipuu talviseid lehti, mis pärinevad samuti tootmispiirkonnast. Lambakarju karjatatakse välikarjamaadel suurel osal aastast. Väljas pidamist võib piirata juhul, kui keskkonna-, kliima- ja sanitaartingimused võivad mõjutada negatiivselt värske rohu ja/või piima kvaliteeti.

Söödale võib lisada teravilja, liblikõielisi rohttaimi ja geneetiliselt muundamata kontsentreeritud liht- või komplekssööta. Söödalisandeid antakse karjale ainult talveperioodil, kui loomi ei ole võimalik karjatada välitingimustes.

3.5. Tootmise erietapid, mis peavad toimuma määratletud geograafilises piirkonnas:

Tootmise etapid, mis peavad toimuma tootmispiirkonnas, on lambakasvatus, piima kalgendamine ja juustu laagerdumine.

3.6. Erieeskirjad viilutamise, riivimise, pakendamise jm kohta:

Puuduvad.

3.7. Erieeskirjad märgistamise kohta:

Juustu identifitseerimiseks kasutatakse kaseiinist plaati ja sellele paigaldatud märgist.

Kaseiinplaat, millel on tekst „Piacentinu Ennese” ja konkreetse juustu tunnuskoodid, paigaldatakse juustu vormimise ja pressimise etapi käigus.

„Piacentinu Ennese” juustudele paigaldataval märgisel peavad lisaks ühenduse logole ja õigusaktidest tulenevatele tähistustele olema selgete ja loetavate trükitähtedega kantud veel järgmised andmed: märge „Piacentinu Ennese”, millele järgneb lühend DOP, mõlemad peavad olema suuremate tähtedega kui ülejäänud andmed, tootmis- ja/või pakendamisüksuse nimi, õiguslik vorm ja aadress ning lõpuks toote logo. Toote logo koosneb ellipsist, mille alumisel paremal poolel on ühel real tekst „Piacentinu Ennese”. Logo keskosas on kujutatud tervet piprateradega „Piacentinu Ennese” juustu, millest on välja lõigatud Sitsiilia-kujuline lõik.

4. Geograafilise piirkonna täpne määratlus:

„Piacentinu Ennese” tootmispiirkond hõlmab Sitsiilia Enna maakonna edelaosa järgmisi kommuune: Aidone, Assoro, Barrafranca, Calascibetta, Enna, Piazza Armerina, Pietraperzia, Valguarnera, Villarosa. Tegemist on kommuunidega, kus lambaid on traditsiooniliselt karjatatud välitingimustes kohalikule ökotüübile vastavatel karjamaadel ja kus safranit on kasvatatud juba sajandeid.

5. Seos geograafilise piirkonnaga:

5.1. Geograafilise piirkonna eripära:

Tootmispiirkond on tänu oma reljeefile ja suhteliselt kaugele jääva mere tõttu subkontinentaalsele kliimale väga sobilik rohttaimede kasvatamiseks, millel on eripärased kvantitatiivsed ja kvalitatiivsed omadused ja mida on võimalik aasta läbi korjata. Tootmine toimub piirkonnas, mida iseloomustavad suurematel ja väiksematel mäenõlvadel asuvad tumeda mullaga karjamaad, mis annavad hea heinasaagi. Karjamaad asuvad 400–800 meetri kõrgusel merepinnast. Looduslike karjamaade taimestik koosneb kõrrelistest ja liblikõielistest liikidest, mille seas domineerivad kohalikud ökotüübid.

Nisu järelkultuurina kasvatatavad söödataimed hõlmavad sageli hiireherne kohalikke ökotüüpe, mida kasvatatakse koos kaera ja esparsetiga.

Lisaks sellele on Enna maakonna tavapärased keskkonnatingimused soodsad safrani toomiseks suures koguses.

5.2. Toote eripära:

„Piacentinu Ennese” eripäraks on eeskätt safrani lisamine piimale kalgendumisprotsessi käigus, mille tulemusena juust omandab ühtlase kollase värvuse. Sellele eripärale lisandub piirkonna söödataimedest tingitud täiesti eripärane lõhn, mille lõhnabuketi aluseks on terpeenideks kutsutavad looduslikud ühendid, mis kanduvad taimedest üle piimasse ja sealt edasi juustu.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

„Piacentinu Ennese” juustu eripäraks on ühtlane kollane värvus, mis tuleneb piirkonnas kasvatatud safrani lisamisest piimale kalgendumisprotsessi käigus. Kasutatavat safranit iseloomustab suur krotsiini- ja pikrokrotsiinisisaldus. Nende parameetrite alusel registreeriti Enna safran I ja II kvaliteediklassi kuuluva safranina. Lisaks sellele muudavad kõnealused lõhnaained lõpptoote lõhnabuketi intensiivsemaks ja iseloomulikumaks. Võttes arvesse Enna maakonnas paiknevate tööstusettevõtete vähesust, võib öelda, et tegemist on tõeliselt rohelise ja saastamata piirkonnaga, mis rõhutab veelgi põllumajanduse ja loomakasvatusega seotud ökoloogilisi väärtusi. Lambakasvatusega seotud tööstusharude näol, mis hõlmavad ka lambapiima töötlemist, on tegemist väikese keskkonnamõjuga majandusvaldkondadega. Tootmispiirkond on tänu oma reljeefile ja suhteliselt kaugele jääva mere tõttu subkontinentaalsele kliimale väga sobilik rohttaimede kasvatamiseks, millel on eripärased kvantitatiivsed ja kvalitatiivsed omadused. Merepinnast 400–800 meetri kõrgusel paiknevaid tumeda mullaga karjamaid iseloomustavad keskmise tekstuuriga savi-liivmullad, mis on sobilikud eripärase lõhnaprofiiliga söödataimede kasvatamiseks ja mida iseloomustavad taimedes looduslikult olemasolevad ühendid, terpeenid, mis kanduvad edasi piimasse ja seejärel juustu. „Piacentinu Ennese” puhul on tuvastatud teatud kindla terpeeni (aterponeole) esinemine, mida leidub vaid Enna maakonna karjamaadel kasvatatavates söödataimedes ja mis annab sellele juustule sedavõrd eripärase ja ainulaadse lõhna. Juustutootmise iidne traditsioon Enna maakonnas, mis on seotud traditsioonilise lambapiima tootmise ning loodusliku ja kasvatatud safrani olemasoluga, aitab selgitada ka ammuste juustutootjate poolt kasutusele võetud nimetust piacentinu. Pärimuse järgi osutab see sõna toote meeldivale maitsele, mis saadakse tänu safrani lisamisele. Sõna päritolu on seega idiomaatiline: piacentinu tuleneb sitsiiliakeelsest sõnast piacenti ehk meeldiv. Tõendeid sellest meeldivast omadusest ja nimetuse piacentinu olemasolust võib leida vanematest tekstidest, nagu 16. sajandist pärinev „Le venti giornate dell’agricoltura e dei piaceri della villa”, kus on osutatud juustu soolamise meetodile ja mainitud safrani lisamist juustule iseloomulikuma värvuse andmiseks, või 17. sajandist pärinev Maja kirjutatud teos „La Sicilia passeggiata” või iidne legend, mille kohaselt oma sügavasse depressiooni langenud, kuid suure juustusõbrana tuntud mõrsja tervise pärast muretsev Ruggero II (Ruggero il normanno) käskis oma juustumeistritel valmistada imettegeva toimega juustu. Sealt pärineb idee lisada juustumassile näpuotsatäis Crocus sativust, mis on tuntud stimuleeriva ja energiatandva omaduse poolest. Kõnealuse juustu tootmine on jätkunud sajandite jooksul kuni meie ajani välja, olles seega vaieldamatu osa kultuuripärandist ning unikaalse väärtusega Enna maakonna ajaloo, kultuuri ja tootmise jaoks.

Viide spetsifikaadi avaldamisele:

Valitsus avaldas Itaalia Vabariigi ametlikus teatajas nr 186 (11. august 2007) ettepaneku tunnustada nimetust „Piacentinu Ennese” kaitstud päritolunimetusena (KPN) ja algatas sisemaise vastuväidete esitamise menetluse.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

põllumajandus-, toiduainete- ja metsandusministeeriumi kodulehel (http://www.politicheagricole.it), kus tuleb klõpsata nupule „Prodotti di Qualità” (ekraanil vasakul) ja seejärel nupule „Disciplinari di Produzione all’esame dell’UE [regolamento (CE) n. 510/2006]”.

(1) ELT L 93, 31.3.2006, lk 12.